Τριμίκλινη

Η Τριμίκλινη είναι κοινότητα της επαρχίας Λεμεσού στην Κύπρο.

Τοποθεσία 
Η Τριμίκλινη βρίσκεται 27 χιλιόμετρα βορειοδυτικά της πόλης της Λεμεσού. Το χωριό είναι κτισμένο σε υψόμετρο 545 μέτρων πάνω από την επιφάνεια της θάλασσας. Η Τριμίκλινη βρίσκεται στον κύριο δρόμο Λεμεσού-Πλατρών-Τροόδους, ο οποίος την συνδέει με την πόλης της Λεμεσού και όλα τα ορεινά θέρετρα του Τροόδους. Συνορεύει στα νότια με τη Λάνια, στα δυτικά με τη Συλίκου και την Κουκά, στα βόρεια με τον Μονιάτη, στα βορειοαναταλικά με το Πελένδρι και στα ανατολικά με τον Άγια Μάμα.

Φυσικό περιβάλλον 
Η Τριμίκλινη περιτριγυρίζεται από συνεχόμενες ψηλές βουνοκορφές, με ψηλότερο βουνό το Ζάλακα. Στο νότια της κοινότητας υπάρχει ένα μεγάλο φαράγγι από το οποίο περνάει ο ποταμός Κούρης. 

Στο χωριό καλλιεργούνται αμπέλια (οινοποιήσιμες και επιτραπέζιες ποικιλίες), αμυγδαλιές, ελιές και φρουτόδενδρα. Η μεγαλύτερη παραγωγή είναι ροδάκινα, νεκταρίνια, αχλάδια και δαμασκηνωειδή. Γνωστό είναι το κρασί και η ζιβανία που κατασκευάζουν οι κάτοικοι με παραδοσιακό τρόπο.

Οι καλλιέργειες του χωριού ποτίζονται από το φράγμα της Τριμίκλινης, χωρητικότητας 340000 κυβικών μέτρων. Το φράγμα είναι ολόχρονα γεμάτο, σχηματίζοντας μια μεγάλη λίμνη, η οποία αποτελεί βιότοπο για διάφορα πουλιά κατά τους καλοκαιρινούς μήνες.

Ονομασία 
Το χωριό υπήρχε κατά τα μεσαιωνικά χρόνια. Σε χάρτες της εποχής της βενετοκρατίας είναι σημειωμένο ως Trimichini. Σύμφωνα με την παράδοση, υπάρχουν 3 εκδοχές για την προέλευση της ονομασίας του χωριού:
 Το όνομα προέρχεται από τη θερμό κλίνη που κατά την αρχαία εποχή θεωρείτο ένα σταθερότατο κλίμα τόσο το καλοκαίρι όσο και τον χειμώνα. Στο χωριό αποστέλλονταν ασθενείς για θεραπεία λόγω του σταθερότατου κλίματος. Για τον λόγο αυτό η Τριμίκλινη γράφεται με όλα γιώτα και το τελευταίο ήττα. 
 Το όνομα προέρχεται από τις λέξεις Θερμή Κρήνη και συνδέοντας το με μια πηγή που υπάρχει στο χωριό και της οποίας το νερό το καλοκαίρι είναι κρύο και τον χειμώνα θερμό. Η πηγή αυτή βρίσκεται μέσα στο χωριό και είναι γνωστή ως πηγή του Ζήνωνα. Για τους κατοίκους του χωριού η εκδοχή αυτή φαίνεται να είναι η επικρατέστερη. Βάσει αυτής της εκδοχής η ονομασία του χωριού γράφεται με το πρώτο γιώτα και τα άλλα με ήττα (Τριμήκληνη).
 Η ονομασία προήλθε από το φυτό Τριμιθιά, από όπου και προήλθαν και άλλα πολλά τοπωνύμια στη Κύπρο. Η αρχική ονομασία πρέπει να ήτανε Τριμιθινή, που σημαίνει περιοχή κατάφυτη από τριμιθιές. Αυτό συμφωνεί και με την μεσαιωνική ονομασία του χωριού στους παλιούς χάρτες ως Trimichini.

Πληθυσμός 
Σύμφωνα με τις απογραφές πληθυσμού που πραγματοποιήθηκαν στην Κύπρο, ο πληθυσμός του χωριού γνώρισε αρκετές αυξομειώσεις. Μέχρι τη δεκαετία του 1970 ο πληθυσμός της κοινότητας αυξανόταν. Ακολούθησε μείωση του πληθυσμού για να επανέλθει αύξηση των κατοίκων στην τελευταία απογραφή του 2011.

Ο πίνακας που ακολουθεί παρουσιάζει τον πληθυσμό της Τριμίκλινης όπως καταγράφηκε στις απογραφές πληθυσμού που έγιναν στην Κύπρο.

Σημεία ενδιαφέροντος 

Στην Τριμίκλινη υπάρχει αρχαίο γεφύρι το οποίο είναι κατασκευασμένο στην κοίτη του ποταμού Κούρη και έχει κτισθεί κατά την εποχή των Ενετών. Το γεφύρι είναι κατασκευασμένο από πέτρες της κοίτης του ποταμού και αποτελείται από τρεις συνεχόμενες καμάρες. Κατά τη χριστιανική εποχή, η Αγία Ελένη πέρασε από το γεφύρι ερχόμενη από το Σταυροβούνι και μετέφερε τον Τίμιο Σταυρό και ιερό Κάνναβο (το σχοινί με το οποίο είχαν δέσει τον Χριστό πάνω στο Σταυρό) στο αρχαίο μοναστήρι του Σταυρού στο γειτονικό χωριό Κουκά και στο Όμοδος.

Επιπρόσθετα, στα σύνορα Τριμίκλινης-Μονιάτη υπάρχει το μοναδικό στην Κύπρο διπλογέφυρο. Κατασκευάστηκε το 1901 και χρησιμοποιείτο για να περνούν τα κάρα. Το 1917 αναβαθμίστηκε ώστε να περνούν και μηχανοκίνητα οχήματα, όταν αυτά πρωτοεμφανίστηκαν στο νησί.

Σημαντικό κτίριο του χωριού αποτελεί το πρώτο δημοτικό σχολείο το οποίο κατασκευάστηκε το 1926. Είναι κτισμένο από πέτρες της περιοχής. Αποτελεί μέρος της πολιτιστικής κληρονομιάς της Τριμίκλινης και είναι ιδιοκτησία της κοινότητας. Έχει αναπαλαιωθεί.

Η Τριμίκλινη είναι γνωστή για το λαϊκό παζαράκι που διατηρείται καθημερινά δίπλα από τον δρόμο Λεμεσού-Τροόδους. Στο παζαράκι προσφέρονται προς πώληση παραδοσιακά προϊόντα, όπως ζιβανία, κρασιά, σιουσιούκο, όλων των ειδών γλυκά και όλα τα φρούτα που παράγουν οι κάτοικοι του χωριού.

Φωτογραφίες

Παραπομπές

Πηγές

Βιβλιογραφία

Εξωτερικοί σύνδεσμοι 

Κοινότητες της Επαρχίας Λεμεσού